AlexejDobrolubov/national_council_slovak_2010 huggingface dataset:
88. schôdza NR SR - 6.deň - B. popoludní
Dátum: 2023-03-22
Poslanec: Zemanová, Anna (SaS)
Druh vystúpenia: Vystúpenie s faktickou poznámkou

105. Pán poslanec aj pán navrhovateľ, nemáte pravdu. A nehovoríte pravdu z toho dôvodu, ak hovoríte, že tento návrh zákona je potrebný preto, aby sa dostavala nemocnica Rázsochy a neviem, aké máte úmysly, keď tento zákon by mal byť schválený, o akú investíciu ide, ale určite sa nebude týkať výstavby nemocnice Rázsochy, a to z toho dôvodu, že nemocnica Rázsochy má vydané platné právoplatné stavebné povolenie z roku 1987, ktoré je do dnešného dňa platné a sa v pravidelných intervaloch jeho platnosť predĺžovala, pretože tam bolo vyvlastňovanie pozemkov a na to, aby to vyvlastnenie bolo platné, tak sa každoročne, teda myslím, že v dvojročných intervaloch toto stavebné povolenie na stavebnom úrade v Lamači predĺžovalo. Záverečné stanovisko EIA sa vyžaduje k stavebným zámerom, to znamená k zámerom, ktoré ešte nemajú vydané platné stavebné povolenie, a spätne sa takéto posudzovanie vplyvov na životné prostredie na stavby, ktoré už sú povolené, nevyžaduje, pretože v roku 1987 ešte zákon o posudzovaní vplyvov na životné prostredie neexistoval. A keď sa prvýkrát v roku 1998 takýto zákon schvaľoval, jeho prvá, prvá verzia, tak vlastne, samozrejme, všetky dovtedy platné povolenia boli platné do, na základe dovtedajších predpisov, a tak je to aj pri aktuálnom zákone o posudzovaní vplyvov na životné prostredie, čiže zavádzate, nehovoríte pravdu. Toto sa štátna expertíza, tak ako tu zdôvodňujete návrh zákona, záverečné stanovisko EIA potrebné nie je, lebo sa nejedná o stavebný zámer, ale o stavbu, ktorá má platné stavebné povolenie.
88. schôdza NR SR - 6.deň - B. popoludní
Dátum: 2023-03-22
Poslanec: Zemanová, Anna (SaS)
Druh vystúpenia: Vystúpenie s faktickou poznámkou

62. Maroš, ďakujem veľmi pekne za tvoje vystúpenie a možno ešte by si mohol zodpovedať kolegom aj to, že vlastne my nie sme proti tomu, aby sa takýto zisk zaviedol, len treba nájsť tú primeranosť, teda odvod zo zisku, primeranosť toho, výšky toho odvodu. A je paradoxné, že ozývajú sa práve poslanci z klubu OĽANO, kde ich predseda predsa jednoznačne povedal, keď predkladal návrh zákona o tých 500 euro, že vykrytie v rozpočte, dieru rozpočtu bude práve z týchto peňazí, takže oni zjavne nepočúvajú svojho predsedu, ktorý o týchto veciach informoval nielen klub, ale povedal to verejne aj v rôznych verejných vystúpeniach. Takže treba si hovoriť pravdu a nie prekrucovať, že tuná my ideme brať, nedopriať peniaze do zdravotníctva alebo do niečoho iného, keď presne vieme, že aká táto, tento odvod v tej absurdnej výške, ako to navrhuje aj tuná pozmeňovací návrh, ak bude schválený, tak jednoznačne to pôjde na atómovky Igora Matoviča, ktoré týmto pádom si bude vedieť chcieť vykryť a ešte byť aj za chrumkavého, že však je to kryté v rozpočte a on je vlastne rozpočtovo zodpovedný.
88. schôdza NR SR - 4.deň - A. dopoludnia
Dátum: 2023-03-17
Poslanec: Zemanová, Anna (SaS)
Druh vystúpenia: Vystúpenie s faktickou poznámkou

82. Ďakujem pekne. Už v predchádzajúcej diskusii sme o tom hovorili, že práve rodičia sú v prvom rade zodpovední za zdravie svojich detí a práve rodičia sú to tí, ktorí vybavujú oslobodenie z hodín telesnej výchovy pre deti. A namiesto dvoch hodín budú sedieť na lavičkách deti tri hodiny z rôznych dôvodov, možno objektívnych, možno, možno neobjektívnych. A myslím si, že toto by nemalo byť, tá tretia hodina navyše oproti, a tak ako bolo vysvetlené pánom poslancom Gröhlingom, že na úkor nejakej inej hodiny výchovnovzdelávacieho procesu, tak nechať to naozaj na tretiu hodinu voľnú, kde je možnosť pre riaditeľa, pre vedenie školy si po dohode s rodičmi túto tretiu hodinu určiť podľa toho, aké tá škola má preferencie. Telesná výchova, pobyt v prírode sa dá realizovať aj počas iných hodín výuky, počas biológie, počas dejepisu, a je to ozaj o nastavení princípov a prioritách tej-ktorej školy, aj podľa potom, podľa tej konkurencie, kde si potom rodič vyberie, že má záujem, aby dieťa malo viacej športu, alebo že tá škola je prírodnejšie zaradená. Ale tieto argumenty, ktoré my tu hovoríme a oháňame sa zdravím detí, to každopádne všetci chceme, aby naše deti boli zdravé. Ale za zdravie detí v prvom rade zodpovedá rodič a zodpovedný prístup k ich zdraviu. Samozrejme, patrí k tomu aj zodpovedná výuka na školách, aj, samozrejme, aj telesná výchova, ale taká, kde deti nebudú sedieť na lavičkách, kde tá hodina telesnej výchovy bude atraktívna pre všetkých, aj pre obéznych, aj pre štíhlych, možno aj pre deti s pokrivenou chrbticou a... (Prerušenie vystúpenia časomerom.)
88. schôdza NR SR - 4.deň - A. dopoludnia
Dátum: 2023-03-17
Poslanec: Zemanová, Anna (SaS)
Druh vystúpenia: Vystúpenie s faktickou poznámkou

38. No, pán kolega, myslím si, že u vás platí, že mlčať by bolo zlato, lebo hlavne týmto vaším záverom, tak to je naozaj ako niečo, čo, asi žijete naozaj úplne v inom svete. O tom hovorí aj to, čo ste povedali, že vám je ľúto týchto detí našich, súčasnej generácie, lebo oni nemajú šťastné detstvo, lebo šťastné detstvo ste mali vy a váš pohľad na svet, že áno, to bolo vtedy to pekné, to bolo to šťastné, to bolo to milé, zdravé a tak. Tak vy ako naozaj žijete v nejakej svojej bublinke niekde, ale to nie je pravda. Naše deti sú rovnako šťastné, ako sme boli my. Majú iné príležitosti, ako sme mali my, ale nie je to oprávnené si myslieť, že naše deti, súčasná generácia detí je menej šťastná za to, že žijú v inej dobe, ako sme žili my, keď sme boli deti, a že to, čo sme prežívali my ako deti, bolo krásne a romantické a šťastné a zdravé a teraz naše deti to nemajú. To nie je pravda. Dnes majú oveľa viacej možností, deti, deti sa pohybujú, majú možnosti aj v prírode a závisí to naozaj od rodičov a od vzťahu toho, ako my rodičia, ktorí vychovávame svoje deti, keď sme v takom zdravom detstve žili, tak mali by sme ich k tomu športu, športu viesť. No a tak ten váš záver, tak myslím si, že mali by ste v prvom rade pozrieť na seba, o tom, čo vy tu niekedy dávate s vašimi kolegami v tejto Národnej rade, kde vy považujete iný názor za svetonázor a za niečo, čo teda je neprípustné si myslieť niečo alebo povedať niečo iné, ako si myslíte vy, lebo to je niečo ako nepredstaviteľné vo vašom svete. Tak trošičku viacej tolerancie by sa zišlo z každej strany, z vašej... (Prerušenie vystúpenia časomerom.)
90. schôdza NR SR - 9.deň - A. dopoludnia
Dátum: 2023-05-16
Poslanec: Vons, Peter (OĽANO)
Druh vystúpenia: Vystúpenie s faktickou poznámkou

20. Ďakujem veľmi pekne, aj ja by som zareagoval. Peter Pollák spomenul jednu dôležitú vec, že 200 eur na dieťa ako sa ťažko rodilo, čo všetko sa muselo podstúpiť na to, aby sa to nakoniec presadilo a presadilo sa. A áno, hnutie OĽANO na čele s Igorom Matovičom určite to, čo sľúbi, aj dodrží. Rovnako ako aj tých 500 eur za účasť vo voľbách, ktoré, je už dnes jasné, že pokiaľ OĽANO bude vo vláde, ale teda vyhrá voľby alebo bude hovoriť sa o tom, tak bez neho sa to nebude dať, iba s podmienkou, že týchto 500 eur bude vyplatených. A ja tajne dúfam, že snáď možno tie matky a tí mladí ľudia by dnes mohli prejsť. Pretože fakt si neviem predstaviť, ako sa môžu cítiť ľudia, ktorí nezahlasujú za pomoc pre matky a pre mladých ľudí. A, samozrejme, opäť pripomínam aj ten dvesto, dvestoeurový daňový bonus, ktorý, ktorý proste skončí ´24 a mal by pokračovať aj ďalej. Takže apelujem aj ja na svedomie kolegov a verím, že to podporia. Pokiaľ nie, tak to bude ďalšia výzva aj pre hnutie OĽANO do ďalších, do ďalšieho obdobia s tým, že to, čo sa sľúbilo, tak to sa aj dodrží. Pretože hnutie OĽANO na čele s Igorom Matovičom určite splní to, čo sľúbilo ľuďom. Ďakujem.
90. schôdza NR SR - 9.deň - A. dopoludnia
Dátum: 2023-05-16
Poslanec: Vons, Peter (OĽANO)
Druh vystúpenia: Vystúpenie s faktickou poznámkou

4. Ďakujem veľmi pekne, prajem všetkým príjemné dobré ráno. Ja sa priznám, že vzhľadom k tomu, že už mám trošička viac rokov, musel som si dneska ráno pripomenúť, čo sme vlastne v piatok tesne pred šestnástou si vypočuli a k čomu som sa prihlásil. A áno, dotkla sa toho pred chvíľou aj moja kolegyňa Monika Kavecká, keď pripomenula to, a pripomenul to vlastne aj predkladateľ Igor Matovič, zdôraznil, že tu nebudeme hlasovať len o dvoch nových pomocách pre mamy a mladých ľudí, ale aj o to ide, že aby sa predĺžilo, predĺžilo vyplácanie rodičovského, teda daňového bonusu pre deti, ktoré končí dvadsia... tisíc... teda 2024. To znamená, áno, povedal, aby všetci tí, ktorí budú hlasovať, si toto uvedomili, pretože tento inštitút, ktorý bol zavedený a ktorý dneska teší veľmi veľa rodín a detí, že to, že sa im zvýšili príjmy, tak ak tento, toto im bude zobraté, tak určite to nezohrá, by som povedal, tú pozitívnu rolu. Teraz on poukazoval na to, že blížia sa voľby a, samozrejme, že by im to mohlo poškodiť, ale v prvom rade ide o to, nielenže aby im to nepoškodilo, ale aby to nepoškodilo rodiny a deti. Zároveň spomenul aj to, že práve v nedeľu sme si pripomínali sviatok matiek a mnohí naši kolegovia tuná z tej druhej strany organizovali rôzne podujatia, kde sa usmievali, podávali ruky, gratulovali matkám k tomu, že sú matkami, no a dnes sa budú, bude, budú môcť ukázať, že ako naozaj im na tých matkách záleží. Takže aj sám som zvedavý. Igor mimochodom spomenul, že verí, že ani jedna žena, ktorá tu sedí v parlamente, to už je jedno, na ktorej strane, že by za to nezahlasovala, tak verím, že aj tieto dámy sú vstúpia do svedomia a podporia matky a mladých ľudí. Ďakujem.
90. schôdza NR SR - 8.deň - A. dopoludnia
Dátum: 2023-05-12
Poslanec: Vons, Peter (OĽANO)
Druh vystúpenia: Vystúpenie s faktickou poznámkou

196. Prepustím Milanovi ešte dve minúty, aby dopovedal. Ja, samozrejme, chcem reagovať na Mareka Šefčíka, ktorý, dá sa povedať, v rozprave, samozrejme, vystúpil v prvom rade k tej, k tomu zákonu alebo návrhu zákona matky bez daní, tak spomenul tam aj ďalšie veci, ktoré hovoria o tom, že hnutie OĽANO v tomto volebnom období nebojovalo len proti korupcii, ale je aj silno prorodinné. A naozaj tá doba, ktorá prišla aj s covidom a s ďalšími vecami, sme si ešte viac uvedomili, ako naše rodiny a deti potrebujú ešte väčšiu pomoc a OĽANO na to ako jediné najlepšie zareagovalo. Spomenul okrem iného aj ten rodičovský dôchodok, čo je jedna z ďalších opatrení. A objektívne ako povedal, predkladal to, predkladal to minister sociálnych vecí, čo je veľmi dobrá vec a samozrejme, že to u nás našlo takisto podporu. A keď spomenul tie stretnutia, ja som naposledy bol s Igorom Matovičom na debate v Mikuláši a v Ružomberku. A práve v Ružomberku vystúpil jeden otec, ktorý povedal, prišiel dokonca z Turian do Ružomberka, že oni majú deväť detí. No a keď povedal, že koľko peňazí im prišlo na účet vďaka rodičovskému, teda kvôli daňovému bonusu a rodinným prídavkom, tak je to výborná, teda výborné obrovské prilepšenie tejto rodine s mnoho deťmi. Okrem iného Igor tam začal rátať aj to, že čo keď tieto deti začnú zarábať a oni budú dôchodcovia, že aké obrovské sumy, ak im tie deti budú posielať, ktoré súvisia práve s tým rodičovským dôchodkom, prídu. Takže je to obrovská motivácia a pomoc pre rodiny ako také, čiže nielen tie mladé, ale aj pre tých dôchodcov, ktorí sa postarali o deti, vychovali ich a teraz tie deti im to môžu takto vrátiť vďaka tomu, čo sa prijalo. Ďakujem.
90. schôdza NR SR - 7.deň - B. popoludní
Dátum: 2023-05-11
Poslanec: Vons, Peter (OĽANO)
Druh vystúpenia: Vystúpenie s faktickou poznámkou

136. Ďakujem za slovo. Ja naopak plne rešpektujem Marekove vystúpenie, oceňujem aj to, že nereagoval na jednotlivé vystúpenia, ale že to zhrnul do tohto jedného, jedného svojho bloku, kde vystúpil a vlastne reagoval na všetko, čo si vypočul tuná. Určite mnohé tie veci majú ten taký zdravý základ, hlavne možno čo sa týka toho obsadenia tými učiteľmi. No hold, ak sa to schváli, tak budú si musieť nejakým spôsobom poradiť. Možno tak, ako si poradili aj v tvojom prípade, keď chýbali telocvikári, tak proste učili tam zatiaľ nejakí tí, ktorí sa na to cítili a mali. Možno sa to nedá. Neviem teraz, už v tom chodiť neviem. Hneď na začiatku si povedal také dve zaujímavé veci, že ministerstvo nenamieta na tie tri hodiny, ono pripúšťa, že treba to a bolo by to dobré. Zároveň si povedal, keby v roku 2020 sa to prijalo a ministerstvo by konalo, tak v 2021 sa to mohlo spustiť. Keby sa to spravilo v 2021, v 2022, ale oni nekonali. Oni nerobili jednoducho nič. A teraz vlastne, keď sa toto spustilo, tak zrazu majú nejaký opačný názor a vyrobili tuná problém, áno, pre školy. Ale len preto, že ministerstvo si neplnilo svoje úlohy. Rezolúcia tu je od roku 2007, jasne povedala, čo máme robiť, čo majú robiť európske krajiny, nesplnili sme. Od 9. marca 2022 platí koncepcia športu na roky ´22 -´26, kde rovnako bola schválená vládou táto koncepcia, opäť ministerstvo nekonalo. Musel konať Kučera, Kašper a ďalší kolegovia, ktorí sa do toho pustili. Ale klobúk dole, Marek, pred tebou, spravil si to korektne, je to v poriadku, hej. Hlasovať, samozrejme, každý môže, ako chce, ale aj tak verím, že snemovňa podporí tento návrh zákona. Ďakujem.
90. schôdza NR SR - 7.deň - B. popoludní
Dátum: 2023-05-11
Poslanec: Vons, Peter (OĽANO)
Druh vystúpenia: Vystúpenie s faktickou poznámkou

102. Ďakujem veľmi pekne. My v podstate takisto už od začiatku komunikujeme navzájom aj s Maťkou Šofranko, aj s vpredu Marekom, aj s ďalšími, bolo aj niekoľko stretnutí teda s riaditeľmi alebo so zástupcami, kde sme evidentne videli, že vlastne naši kolegovia viacej sú ako keby na tej strane tých riaditeľov, pretože možno tým, že vyšli z toho procesu učiteľského len nedávno, my už, samozrejme, dlhšie, tak majú také väčšie cítenie s nimi. Ja takisto Maťke ďakujem za, samozrejme, veľmi kultivované, príjemné vystúpenie, kde vlastne v tom úvode v tej prvej časti citovala tie veci, kde sa pýtala, že aká by mala byť škola v súčasnosti, hej? Že mala by byť taká, že postihne celý komplexný rozvoj toho jednotlivca. No ja osobne si myslím, že keď si zoberieme, koľko hodín je, ja neviem, slovenského jazyka, matematiky, fyziky, chémie atď. a v tom pomere k tomu trebárs tá telesná výchova, tak tam by som povedal, že nevidím nejakú tú vyváženosť. Ďalej, že škola má byť radostná a pestrá. No ja si myslím, že ak sa niekde deti radujú a tešia, ta verím, že skôr je to na tej hodine telesnej výchovy, ako na hodine matematiky, nič v zlom. No a to, že riaditelia sa budú musieť popasovať s tým, čo teda príde, tak to nie je chyba nás poslancov. To je chyba ministerstva školstva, ktoré toto už malo zaviesť postupne dávno, hej? My len teraz nejakým spôsobom už vidíme aj preto, že možno končí naše volebné obdobie, chceme spraviť, aby nám zostalo niečo za nami, lebo sme videli, že za tie roky tu sa nič také neudialo a tak ako, myslím, že tu niekto povedal, ak sa tento zákon schváli v utorok, potom keď to prezidentka podpíše, tak stále majú čas tri mesiace do septembra.
90. schôdza NR SR - 7.deň - B. popoludní
Dátum: 2023-05-11
Poslanec: Vons, Peter (OĽANO)
Druh vystúpenia: Vystúpenie s faktickou poznámkou

84. Ďakujem. Ja chcem len zareagovať vlastne na to, čo odznelo od Moniky ohľadom zlikvidovania tých ihrísk, že ich zlikvidovali developeri. No máme podobnú skúsenosť aj, myslím si, že aj v iných mestách. Väčšinou teda, samozrejme, developer prejaví záujem o to, aby mohol niečo niekde stavať, ale musí mu to niekto umožniť, niekto mu to musí dovoliť, hej? Samozrejme, že o tom potom rozhoduje zriaďovateľ, keď je to v meste, keď sú to základné školy, tak, samozrejme, zriaďovateľ je obec alebo mesto, ak je to stredná škola, tak je to v zriaďovateľskej pôsobnosti vyššieho územného celku. No takže tam vlastne to je dôvod, teda kto to povoľuje. Ale druhá vec je, že častokrát sa argumentuje práve tým, že dlhodobo sa na tom ihrisku nešportuje. Normálne vidíte, ako je zarastené, nepoužité atď. a tým pádom, samozrejme, že či už developer alebo aj zriaďovateľ si povie, keď sa nepoužíva, tak ho jednoducho sa zbavme. No ale opäť prečo? Lebo sa nerealizuje tá telesná výchova v takom rozsahu, ako by sa mala. Žiaľbohu, teda neviem, ako ja som bol bývalý učiteľ telesnej výchovy a viem, že tá metodika aká je, čo sa v jednotlivých hodinách má robiť a čo sa nemá robiť, ale dneska počúvame, že telocvikári sa už prispôsobujú tomu, čo deti chcú, hej? Čiže určité veci už sa aj boja robiť, to, čo tu bolo spomínané, šplh na lane alebo na tyči. Veď to je o život, keď vám padne to dieťa tam odtiaľ zvrchu dole. Preskok cez niečo? Dolámané? To znamená, že mnohé veci, čo sa robili, sa už nerobia. To znamená, tie deti strácajú tie pohybové schopnosti a potom to súvisí aj s tým, čo Monika povedala, že napríklad už aj ani nemáme koho, tie, tie deti nedisponujú takými schopnosťami, aby išli hrať ten volejbal alebo ten hokej. Jednoducho strácajú tie pohybové schopnosti a nemáme z čoho vyberať. Tak toľko.
90. schôdza NR SR - 7.deň - B. popoludní
Dátum: 2023-05-11
Poslanec: Vons, Peter (OĽANO)
Druh vystúpenia: Vystúpenie s faktickou poznámkou

74. Ďakujem za slovo. Ja, samozrejme, reagujem teda, Karol, na teba. Pochopil som, čo tým chceš povedať pre tých, ktorí toto sledujú, že vlastne tu nejde len o tú jednu hodinu telesnej výchovy. Tu ide celé, o celé ďalšie spektrum toho všetkého, čo k tomu treba spraviť, hej? Jednak akože prečo to spraviť, že aké to má benefity, v prvom rade na to zdravie, samozrejme na kondíciu a na všetky tie ostatné. Ďalej ten zaujímavý aspekt, ktorý naozaj bez hodiny telesnej výchovy, kde sú rôzne športové hry, kde sa ten kolektív dáva dohromady a naučia sa navzájom, ja neviem, spolupracovať, ale aj, aj proste sa vedia tolerovať atď., no ale v konečnom dôsledku aj tie ďalšie veci, ako je vzdelávanie učiteľov telesnej výchovy a športu, pretože ja sám si pamätám, že keď som bol pedagóg, tak nič také sa nedialo, hej, čiže to bolo všetko na tom, že čo sme si sami nejakým spôsobom doštudovali. Ja viem, že teraz už sú tie projekty, aj pán minister Horecký nám o nich rozprával, keď bol na klube, keď sme sa o tejto téme bavili, a nehovoriac o tom materiálnom zabezpečení. A tuná takisto treba povedať, či vláda či ministerstvo školstva vtedajšie to zanedbali. Veď my teraz hovoríme, že nemáme kde učiť, ale, ale prečo sa to stalo, hej, keď v iných krajinách to pochopili, že tieto podmienky sa musia vytvoriť a tie peniaze na to určite boli, len telesná výchova, resp. telocvičňa atď., to bolo vždycky na poslednom mieste, hej? Takže to bola tá škoda a áno, toto, čo si teraz povedal ešte raz, ale to vyplývalo z tej rezolúcie, ktorá už v 2007 tu bola a odvtedy je koľko, šestnásť rokov alebo koľko sa nič nedeje. Takže konečne sa do toho nejakým spôsobom koplo a veríme, že to donúti vytvoriť aj všetky tie podmienky, ktoré si tu spomenul. Ďakujem.
90. schôdza NR SR - 7.deň - B. popoludní
Dátum: 2023-05-11
Poslanec: Vons, Peter (OĽANO)
Druh vystúpenia: Vystúpenie s faktickou poznámkou

62. Ďakujem pekne. No Jožko začal tým, že vyštudoval telesnú výchovu aj učil. Rovnako aj ja som vyštudoval telesnú východu a tiež som učil na strednej škole. Mám podobné skúsenosti so študentami a žiakmi, ale, áno, bolo to na, na takej kreativite toho pedagóga, že ako dokázal tie, tých študentov alebo žiakov nadchnúť. Mňa ale pri tom, ako to rozprával, napadla iná vec, že vlastne zoberte si, že naše deti, keď sa narodia, tak na tej pôrodnici atď. majú zhruba všetky nejaké tie rovnaké rozmery, rovnakú hmotnosť. Potom ako rastú, keď si ich zoberiete v škôlke, tak isto sa príliš od seba neodlišujú. Ale všimnite si, koľko pohybu tie deti majú. Veď máte, každý z vás ste mali dieťa alebo máte vnuka a vidíte, že to neposedí, no zničí vás to, lebo to chodí furt ako motorová myš a ten pohyb má prirodzený a držia sa nejakej takej tej úrovne. Ale postupne sa pozrite, na základnej škole na prvom stupni ešte stále tie deti sú také. Už sa tam, samozrejme, objavujú nejaké, možno čo majú obezitu atď., častokrát sú to ale aj, by som povedal, nejaké hormonálne problémy. Koniec základnej školy už nejak vyzerá. Ja na tej strednej škole som videl, ako niektoré dievčatá doslova zmamkoveli, hej, a väčšinou to súviselo s tým, že mali nedostatok pohybu. A práve preto treba urobiť všetko pre to, aby tie naše deti sa hýbali čo najviac. A tá tretia hodina, naozaj to je veľmi málo, ja som čakal od Jožka, že to povie, ale on ešte to určite zdôrazní, že nie jednu hodinu pridať, ale i pridať ďalšie, a to nám aj vyplýva vlastne aj z tej koncepcie športu, ktorú sme prijali a vláda ho schválila, zvyšovať ten počet hodín. Ďakujem.
90. schôdza NR SR - 7.deň - B. popoludní
Dátum: 2023-05-11
Poslanec: Vons, Peter (OĽANO)
Druh vystúpenia: Vystúpenie s faktickou poznámkou

50. Ďakujem pekne za slovo. Okrem iného si, Igor, spomínal tú rezolúciu Európskeho parlamentu. Je úplne normálne, by som povedal, zarážajúce, že čo sa udialo. Európska rezolúcia z roku 2007 vyzýva členské štáty v Európskej únii, vtedy sme boli už aj my členmi Európskej únie, aby zvýšili počet hodín. Čo sa stalo na Slovensku? O rok na to sa znížil počet hodín. Je toto normálne? Okrem toho v tomto parlamente sme už niekoľkokrát prijímali zmeny zákonov a tak ďalej, lebo nám to nariaďuje Európska únia, musíme sa zosúladiť s Európskou úniou. Prečo sme sa nezosúladili v takomto, v takejto dôležitej veci? Niekto tu tú prácu zanedbal. Jednoznačne je to, samozrejme, ministerstvo školstva, kde sedia ľudia, ktorí sa o to mali postarať. Čiže títo ľudia ignorujú jednak to, čo prichádza z Európskej únie, dobre, chceli sme byť v Európskej únii, hej, aby sme rástli ako krajina, ako štát, aby sme sa vyrovnávali, hej, a tak ďalej a v takejto základnej veci, ktorá hovorí o športe, o telesnej výchove, o zdraví atď., tak tam sa nevyrovnávame. To znamená, že jednoznačne ministerstvo školstva zlyhalo a ľudia, ktorí boli za to zodpovední, by tam už nemali čo robiť. Okrem toho to, čo tu odznelo aj od Igora, aj od Karola, že tí ľudia sa chovali, by som povedal, neprimerane, keď sa táto téma otvárala, čo je smutné. To znamená, že práve preto poslanci Národnej rady na čele s Karolom a s ďalšími prebrali tú iniciatívu a teraz tu predkladajú tento zákon a ja verím, že tá chyba, ktorá sa tu stala a nenaprávala sa dlhodobo, sa v čo najbližšom období, teda verím, že v utorok pri hlasovaní aj potvrdí a školy sa s tým určite vyrovnajú.